22 ጉንቦት 2020 ምንጪ ስእሊ, Andia መላእ ዓለም ኣጥቂዑ ዘሎ ለበዳ ኮሮናቫይረስ ናብ ኢትዮጵያ ካብ ዝኣቱ ክልተ ወርሒ ገይሩ ኣሎ። ኣብ ውሽጢ እዞም ክልተ ኣዋርሕ፡ ኣብ ሸሞንተ ክልላትን ክልቲኤን ምምሕዳር ከተማታትን ተራእዩ። ኣብታ ሃገር ብዝሒ ብኮሮናቫይረስ ተታሒዞም ዘለው ሰባት 399 ኮይኑ፡ ካብዚኦም ኣስታት 250 ነበርቲ ከተማ ኣዲስ ኣበባ እዮም። እዚ ድማ፡ እታ ከተማ ማእከል እቲ ለበዳ ከም ዝኾነት ዘመልክት እዩ። መዓልታዊ ካብ ሚኒስትሪ ጥዕናን ኢንስቲትዩት ሕብረሰተብ ጥዕናን ዝወሃቡ መግለጺታት ከም ዝሕብርዎ፡ በቲ ቫይረስ ዝተትሓዙ ሰባት ኣብ ኩለን ክፍለ ከተማታት ኣዲስ ኣበባ ኣለው። መብዛሕትኦም ድማ፡ ኣብ ልደታ ክፍለ ከተማ ዝርከቡ እዮም። ብኻልእ ወገን፡ በዚ ቫይረስ ምስ ዝተትሓዙ ሰባት ዝኾነ ዓይነት ምትንኻፍ ዘይነበሮምን፡ ናብ ወጻኢ ሃገር ተጓዒዞም ዘይፈልጡን ሰባት ኮይኖም እናሃለው በቲ ቫይረስ ዝተሓዙ ግን ብዙሓት ኮይኖም፡ እዚኦም ድማ ኣብ ክፍለ ከተማታት ኣዲስ ከተማን ልደታን ዝነብሩ እዮም። ስራሕኩም ክሳብ ክንደይ ንኮሮናቫይረስ ዝተቓልዐ'ዩ?
